
Fel y Cyfarwyddwr Prawf rhanbarthol yng Nghymru, braint o’r mwyaf yw cyfrannu at Adroddiad Blynyddol Trefniadau Amlasiantaethol ar gyfer Diogelu'r Cyhoedd (MAPPA) 2024 – 2025. 
Mae MAPPA yn dod â’r Gwasanaeth Prawf, yr Heddlu, y Gwasanaeth Carchardai, ac asiantaethau eraill megis Tai, Awdurdodau Lleol, Cyfiawnder Ieuenctid, a Gwasanaethau Iechyd at ei gilydd i ddiogelu’r cyhoedd a rheoli’r peryglon a gyflwynir gan droseddwyr difrifol. Mae ein hymrwymiad i gydweithio ag asiantaethau eraill wrth galon y Gwasanaeth Prawf. Drwy gydweithio, rydyn ni’n anelu i gryfhau ein hymagwedd a chael effaith ystyrlon ar gadw ein cymunedau’n ddiogel. 
Cyflwynwyd llawer o newidiadau eleni i’r Gwasanaeth Prawf, gyda chyfeiriad clir ar roi diogelu’r cyhoedd ar y blaen, gan alluogi gwasanaethau i uchafu ymdrechion i’r rhai o fewn y ddalfa a’r gymuned sy’n cyflwyno’r perygl mwyaf o ymddygiad treisgar a rhywiol. Mae Byrddau Rheoli Strategol MAPPA yn ganolog o ran dal pob asiantaeth i gyfrif ar effeithiolrwydd trefniadau gweithio amlasiantaeth, gan roi sicrwydd i ddioddefwyr ac aelodau o’r cyhoedd am ymrwymiad y MAPPA i leihau aildroseddu a niwed.  
Gyda MAPPA yn dathlu pum mlynedd ar hugain, mae’n dangos llwyddiant ac ymrwymiad yr holl asiantaethau cysylltiedig. Mae’r adroddiad hwn yn darparu ystadegau o’r flwyddyn ddiwethaf, gan gyflwyno nifer yr unigolion a reolir o dan y MAPPA a sut yr ydym yn bodloni ein dyletswydd i fynd i’r afael ag achosion craidd y rhai sydd wedi eu dyfarnu’n euog o gyflawni troseddau difrifol. Bu cynnydd o ran MAPPA eleni, sy’n dystiolaeth o’r addewid i’r gymuned i anelu at welliannau a datblygu diwylliant o ddysgu. 
Gwerthfawrogwn gyfraniadau pob rhanddeiliad, sy’n hanfodol ar gyfer cadw cymunedau’n ddiogel drwy reoli risg yn drylwyr.
Nicola Davies
Cyfarwyddwr Rhanbarthol Cymru 
Gwasanaeth Prawf Cymru  

[bookmark: _Hlk179448889]Wrth inni symud drwy 2024 ac i mewn i 2025, mae’r Heddlu dal yn ymrwymedig i ddiogelu’r cyhoedd a lleihau niwed difrifol. Mae’r Trefniadau Amlasiantaethol ar gyfer Diogelu’r Cyhoedd (MAPPA) yn parhau i chwarae rhan hanfodol o ran y ffordd yr ydym yn gweithio gyda phartneriaid ar draws y gwasanaethau Prawf, Carchardai ac Iechyd, ac awdurdodau lleol, i reoli’r rhai sy’n cyflwyno’r perygl mwyaf yn ein cymunedau.  
Fel Prif Gwnstabl, mae gennyf ymrwymiad o hyd i hybu blaenoriaethau’r heddlu mewn perthynas â mynd i’r afael â chyflenwi cyffuriau, cam-drin domestig, trais, a throseddau rhywiol difrifol i gyd-fynd â’r blaenoriaethau a sefydlwyd gan y CHTh yn ei Gynllun Heddlu a Throseddu. Tra bod angen canolbwyntio ar anghenion y dioddefydd, cydnabyddir bod yn rhaid i’n hymchwiliadau ganolbwyntio ar y troseddwyr hefyd – i ystyried peryglon ehangach eu hymddygiad.
Mae trefniadau MAPPA yn darparu fframwaith ar gyfer rhannu gwybodaeth yn effeithiol rhwng asiantaethau a nodi achosion craidd a pheryglon ymddygiad troseddol, sy’n caniatáu i gynlluniau rheoli risg effeithiol gael eu rhoi ar waith ar gyfer gwarchod ein cymunedau. Mae’r adroddiad blynyddol hwn yn tynnu sylw at y gwaith a wneir yn Nyfed-Powys a’r ffordd y mae pob asiantaeth yn cydweithio ar gyfer y diben hwn. Mae newidiadau wedi’u gweithredu, gan gynnwys cyflwyno’r drosedd o Ymddygiad Gorfodaethol a Rheolaethol fel trosedd sy’n gymwys ar gyfer MAPPA yn awtomatig o dan Gategori 2 ym mis Chwefror 2025, sy’n gam cadarnhaol ar gyfer dioddefwyr. 
Yn 2025, cychwynnodd ymgyrch MAPPA ’25, sy’n cael ei chynnal gan y Tîm MAPPA Cenedlaethol, lle mae asiantaethau sy’n gysylltiedig â MAPPA wedi elwa o gael cyfres o weithgareddau ar-lein, â’r nod o gynyddu ymwybyddiaeth o MAPPA, a hyrwyddo arfer gorau. Mae hyn er mwyn nodi 25ain mlwyddiant y ddeddfwriaeth a gyflwynodd y gofyniad ar gyfer cydweithredu amlasiantaeth wrth reoli troseddwyr rhyw a throseddwyr treisgar yn y lle cyntaf. 
Rwy’n cymeradwyo’r adroddiad hwn a’r gwaith a wnaed yn ystod y cyfnod adrodd.
Prif Gwnstabl Dros Dro Ifan Charles, Heddlu Dyfed-Powys 

Beth yw MAPPA?



Cefndir MAPPA 
[bookmark: _Hlk147469493]MAPPA (Trefniadau Amlasiantaethol ar gyfer Diogelu’r Cyhoedd) yw’r trefniadau i reoli’r risg a achosir gan y troseddwyr rhyw, troseddwyr treisgar a therfysgwyr mwyaf difrifol (troseddwyr MAPPA) dan ddarpariaethau adrannau 325 i 327B Deddf Cyfiawnder Troseddol 2003.
Maent yn dod â’r Gwasanaethau Heddlu, Prawf a Charchardai ym mhob un o’r 42 Ardal yng Nghymru a Lloegr at ei gilydd i ffurfio Awdurdod Cyfrifol MAPPA.
Mae gan nifer o asiantaethau eraill ddyletswydd i gydweithredu â’r Awdurdod Cyfrifol. Mae’r rhain yn cynnwys y Gwasanaethau Cymdeithasol, Gwasanaethau Iechyd, Timau Troseddau Ieuenctid, yr Adran Gwaith a Phensiynau ac Awdurdodau Tai ac Addysg Lleol.
Mae Byrddau Rheoli Strategol Lleol sy’n cynnwys cynrychiolwyr uwch o bob Awdurdod Cyfrifol ac asiantaeth sydd â dyletswydd i gydymffurfio’n gyfrifol am gyflenwi MAPPA o fewn eu hardaloedd unigol. Mae’n ofynnol hefyd i’r Awdurdod Cyfrifol benodi dau Ymgynghorydd Lleyg i eistedd ar bob Bwrdd Rheoli Strategol MAPPA. 
Aelodau o’r cyhoedd a benodir gan y Gweinidog yw Ymgynghorwyr Lleyg heb unrhyw gysylltiad â’r gwaith o reoli troseddwyr MAPPA. Maent yn sylwebyddion annibynnol ond gwybodus; maent yn gallu gofyn cwestiynau efallai na fyddai’r gweithwyr proffesiynol sy’n agos iawn at y gwaith yn ystyried eu codi. Maent hefyd yn dod â’u dealltwriaeth a’u canfyddiadau nhw o’r gymuned leol i’r Bwrdd Rheoli Strategol (mae'n rhaid bod ganddynt gysylltiadau cryf â'r gymuned leol a'u bod yn byw yno).
MAPPA ‘25
Ymgyrch yw MAPPA ’25 i nodi 25ain mlwyddiant y ddeddfwriaeth a gyflwynodd gydweithredu amlasiantaeth gorfodol wrth reoli’r rhai sydd wedi’u dyfarnu’n euog o gyflawni troseddau treisgar a rhywiol. 
Nodau ymgyrch MAPPA '25 yw;
· Cynyddu ymwybyddiaeth o MAPPA, a hyder ynddynt, ar draws ystod eang o asiantaethau, ar bob lefel o ymarferwyr rheng flaen i arweinwyr uwch.
· Ymgysylltu â’r rhai sydd wedi’u heffeithio’n uniongyrchol gan MAPPA, gan gynnwys dioddefwyr a’r rhai sy’n ddarostyngedig i reolaeth MAPPA.
· Gwella ymarfer MAPPA ar draws pob asiantaeth. 
· Archwilio i themâu sy’n dod i’r amlwg mewn perthynas â diogelu’r cyhoedd ac annog buddsoddi mewn MAPPA yn y dyfodol gan bob rhanddeiliad perthnasol.
Ym mis Chwefror, cynhaliodd Tîm Cenedlaethol MAPPA y digwyddiad ar-lein cyntaf. Teitl y digwyddiad oedd “O ble y daeth MAPPA a pham yr oeddem eu hangen” ac roedd yn cynnwys trafodaeth panel gyda’r Athro Emeritws Hazel Kemshall a’r Ditectif Brif Arolygydd Ymddeoledig Tim Bryan. Roedd y ddau ynghlwm â datblygu’r trefniadau ddechrau’r mileniwm. Roedd dros 800 o bobl yn bresennol yn y digwyddiad, ac ers hynny, mae dros 1,700 o bobl wedi ei wylio, gan brofi’n boblogaidd gyda gweithwyr proffesiynol o awdurdod cyfrifol, asiantaethau sydd â dyletswydd i gydweithredu ac asiantaethau cysylltiol, a’r sector preifat sy’n gweithio gydag unigolion MAPPA, a oedd yn awyddus i ddysgu mwy am hanes MAPPA a’r rhesymau pam y maent yn dal i fod yn hollbwysig hyd heddiw.
Mae’r rhan fwyaf o’r digwyddiadau wedi/yn cael eu cynnal yn 2025-26. Gan hynny, byddant yn derbyn sylw yn adroddiad blynyddol y flwyddyn nesaf.
Sut mae’r MAPPA’n gweithio
Penderfynir pa droseddwyr sy’n gymwys ar gyfer MAPPA, ac mae’r asiantaethau’n rhannu gwybodaeth amdanynt er mwyn bwydo asesiadau a chynlluniau risg y rhai sydd yn eu rheoli neu eu goruchwylio.
Yn y rhan fwyaf o achosion, dyna pa mor bell y mae MAPPA’n ymestyn, ond mewn rhai achosion, penderfynir bod angen goruchwyliaeth uwch a rheolaeth amlasiantaethol strwythuredig. Mewn achosion felly, cynhelir cyfarfodydd MAPPA rheolaidd a fynychir gan ymarferwyr o’r asiantaethau perthnasol.
Y mae 4 categori o unigolion sy’n gymwys ar gyfer MAPPA: 
· Categori 1 – maent yn ddarostyngedig i ofynion hysbysu troseddwyr rhyw; 
· Categori 2 – troseddwyr treisgar yn bennaf sydd wedi eu dedfrydu i 12 mis neu fwy yn y carchar neu i orchymyn ysbyty; 
· Categori 3 – troseddwyr nad ydynt yn gymwys dan gategori 1, 2 neu 4, ond sydd ar y pryd yn achosi risg o niwed difrifol.
· Categori 4 – troseddwyr sydd wedi’u heuogfarnu o droseddau terfysgaeth neu derfysgwyr posibl. 
Ni chynhwysir data am Gategori 4 yn yr adroddiad hwn oherwydd materion diogelu data sy’n ymwneud â niferoedd isel. Bydd y data hwn yn cael ei gydgrynhoi a’i gyhoeddi’n genedlaethol.
Y mae tair lefel o reolaeth er mwyn sicrhau y defnyddir adnoddau yn yr achosion lle y mae mwyaf eu hangen; fel arfer y rhai lle y mae mwy o berygl o niwed difrifol. 
· Lefel 1 yw lle mae’r troseddwr yn cael ei reoli gan yr asiantaeth arweiniol drwy gyfnewid gwybodaeth a darparu cymorth amlasiantaeth yn ôl yr angen ond heb gyfarfodydd MAPPA ffurfiol; 
· Lefel 2 yw lle mae angen cyfarfodydd MAPPA ffurfiol i reoli’r troseddwr. 
· Lefel 3 yw lle mae’r cynlluniau rheoli risg yn gofyn am bresenoldeb ac ymrwymiad adnoddau ar lefel uwch mewn cyfarfodydd MAPPA. 
Cefnogir MAPPA gan ViSOR. System TG genedlaethol yw hon i helpu i reoli troseddwyr sy’n cyflwyno risg ddifrifol o niwed i’r cyhoedd. Mae defnyddio ViSOR yn ei gwneud yn haws rhannu cudd-wybodaeth ar draws sefydliadau a throsglwyddo gwybodaeth allweddol yn ddiogel pan fydd troseddwyr risg uchel yn symud, gan wella unrhyw fesurau diogelu'r cyhoedd. Mae ViSOR yn golygu bod staff yr Heddlu, y Gwasanaeth Prawf a Charchardai'n gallu gweithio ar yr un system TG, gan wella ansawdd a phrydlondeb asesiadau risg ac ymyriadau i atal troseddu. 
Cyhoeddir pob adroddiad MAPPA o Gymru a Lloegr ar-lein ar: www.gov.uk 

Ystadegau MAPPA 


Troseddwyr cymwys am MAPPA ar 31 Mawrth 2025
	
	Categori 1:
Yn ddarostyngedig i ofynion hysbysu troseddwyr rhyw 
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 1
	658
	127
	-
	785

	Lefel 2
	8
	2
	13
	23

	Lefel 3
	0
	0
	0
	0

	Cyfanswm 
	666
	129
	13
	808



Troseddwyr cymwys am MAPPA yn Lefelau 2 a 3 yn ôl categori (cyfanswm blynyddol)
	
	Categori 1:
Yn ddarostyngedig i ofynion hysbysu troseddwyr rhyw 
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 2
	17
	16
	34
	67

	Lefel 3
	4
	1
	3
	8

	Cyfanswm 
	21
	17
	37
	75



	Troseddwyr Categori 1 a gafodd rybudd am dorri gofynion hysbysu 
	0

	Troseddwyr Categori 1 a gafodd euogfarn am dorri gofynion hysbysu
	6



	Troseddwyr Categori 1 sydd â’u hysbysiad gydol oes wedi’i ddiddymu ar gais
	2



Gorchmynion cyfyngol ar gyfer troseddwyr Categori 1 
	Gorchymyn Atal Niwed Rhywiol 
	63

	Gorchmynion Atal Niwed Rhywiol gyda chyfyngiadau teithio tramor
	0

	Gorchymyn Hysbysu 
	0



	Nifer y bobl a ddaeth yn destun gofynion hysbysu troseddwyr rhyw ar ôl torri Gorchymyn Perygl Rhywiol
	0



Troseddwyr Lefelau 2 a 3 a ddychwelwyd i’r ddalfa
	Dychwelwyd i’r ddalfa am dorri amodau eu trwydded
	Categori 1:
Yn ddarostyngedig i ofynion hysbysu
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 2
	5
	6
	16
	27

	Lefel 3
	2
	1
	2
	5

	Cyfanswm
	7
	7
	18
	32



	Torri Gorchymyn Atal Niwed Rhywiol
	

	Lefel 2
	0

	Lefel 3
	0

	Cyfanswm 
	0



	Cyfanswm nifer yr unigolion sy’n ddarostyngedig i ofynion hysbysu troseddwyr rhyw fesul 100,000 o’r boblogaeth
	140



Mae’r ffigur hwn wedi’i gyfrifo gan ddefnyddio’r amcangyfrifon poblogaeth canol 2024, a gyhoeddwyd gan y Swyddfa Ystadegau Gwladol ar 30 Gorffennaf 2025, ac eithrio plant dan ddeg oed.


Esbonio’r tablau ystadegol 

Cefndir MAPPA 
Mae cyfanswm y troseddwyr sy’n gymwys ar gyfer MAPPA, yn ôl categori, yn adlewyrchu’r darlun ar 31 Mawrth 2025 (h.y. maent yn rhoi cipolwg). Mae gweddill y data’n ymwneud â’r cyfnod o 1 Ebrill 2024 i 31 Mawrth 2025.
(a) Troseddwyr cymwys MAPPA – mae yna unigolion sy’n gymwys ar gyfer trefniadau rheoli MAPPA yn ôl y diffiniad cyfreithiol oherwydd eu bod wedi cyflawni troseddau rhywiol, treisgar neu derfysgol penodol, neu oherwydd eu bod yn achosi risg o niwed difrifol. Mae’r rhan fwyaf yn cael eu rheoli ar Lefel 1 yn hytrach na thrwy gyfarfodydd MAPPA ffurfiol. Mae’r ffigurau hyn yn cynnwys dim ond y troseddwyr sy’n gymwys ar gyfer MAPPA ac sy’n byw yn y gymuned. Nid ydynt yn cynnwys rhai sydd yn y carchar neu dan glo o dan y Ddeddf Iechyd Meddwl.
(b) Yn ddarostyngedig i Ofynion Hysbysu Troseddwyr Rhyw – y rhai hynny sy'n gorfod rhoi eu henwau, eu cyfeiriadau a’u manylion personol eraill i’r heddlu, a hefyd rhoi gwybod am unrhyw newid wedyn (“gofyniad hysbysu” y gelwir hyn). Mae’r troseddwyr hyn yn cael eu hasesu a’u rheoli gan yr heddlu. Gallant hefyd gael eu rheoli gan y gwasanaeth prawf, cyfiawnder ieuenctid neu’r gwasanaeth iechyd os ydynt yn destun trwydded neu orchymyn ysbyty. Mae methu â chydymffurfio â’r gofyniad hysbysu’n drosedd sy’n arwain at uchafswm cosb o bum mlynedd yn y carchar.
[bookmark: _Hlk147416086](c) Troseddwyr Treisgar – mae’r categori hwn yn cynnwys troseddwyr treisgar a ddedfrydwyd i garchar neu i’w cadw dan glo am 12 mis neu fwy, neu i’w cadw o dan orchymyn ysbyty. Mae hefyd yn cynnwys nifer fach o droseddwyr rhyw nad ydynt yn gymwys i gael eu cofrestru. Mae’r troseddwyr yn cael eu hasesu a’u rheoli gan y Gwasanaeth Prawf, y Gwasanaeth Troseddau Ieuenctid neu’r Gwasanaethau Iechyd Meddwl. 
(ch) Troseddwyr Peryglus Eraill – troseddwyr nad ydynt yn gymwys o dan y categorïau cymwys ar gyfer MAPPA eraill ond sydd wedi cyflawni trosedd sy’n dangos eu bod yn cyflwyno risg o niwed difrifol sydd angen ei reoli drwy gyfarfodydd MAPPA. Mae’r troseddwyr hyn yn cael eu hasesu a’u rheoli gan yr asiantaeth sy’n bennaf gyfrifol amdanynt.
(d) Terfysgwyr a Therfysgwyr Posibl – troseddwyr sy’n ddarostyngedig i ofynion hysbysu troseddwyr; unigolion sydd wedi'i heuogfarnu o derfysgaeth neu droseddau sy’n gysylltiedig â therfysgaeth a ddedfrydwyd i garchar neu i’w cadw dan glo am 12 mis neu fwy, neu i’w cadw o dan orchymyn ysbyty; a’r rhai sydd wedi cyflawni trosedd ac a allai fod mewn perygl o fod yn rhan o weithgarwch sy’n gysylltiedig â therfysgaeth. Mae’r troseddwyr hyn yn cael eu hasesu a’u rheoli gan yr Heddlu Gwrthderfysgaeth ac Adran Diogelwch Cenedlaethol y Gwasanaeth Prawf. 
(dd) Torri amodau trwydded – bydd troseddwyr a ryddheir i'r gymuned yn dilyn cyfnod yn y carchar yn cael eu rheoli dan drwydded gydag amodau (dan oruchwyliaeth y Gwasanaeth Prawf). Os torrir yr amodau hyn, bydd y Gwasanaeth Prawf yn cymryd camau yn erbyn y troseddwyr, ac mae'n bosib y cânt eu galw'n ôl i'r carchar.
(e) Gorchymyn Atal Niwed Rhywiol (gan gynnwys unrhyw gyfyngiadau ychwanegol ar fynd dramor). Bwriad Gorchmynion Atal Niwed Rhywiol a Gorchmynion Atal Niwed Rhywiol interim yw diogelu’r cyhoedd rhag troseddwyr sydd wedi’u heuogfarnu o drosedd rywiol neu dreisgar sy’n cyflwyno perygl o niwed rhywiol i’r cyhoedd drwy osod cyfyngiadau a/neu rwymedigaethau cadarnhaol ar eu hymddygiad. Mae’n ofynnol i’r troseddwr hysbysu’r heddlu am ei fanylion (fel y nodir yn Adran 2 o Ddeddf 2003) drwy gydol cyfnod y gorchymyn.
Rhaid i’r llys bod yn fodlon, ar gydbwysedd tebygolrwydd, bod gorchymyn yn ofynnol er mwyn diogelu’r cyhoedd (neu aelodau penodol o’r cyhoedd) yn y DU, neu blant neu oedolion bregus (neu unrhyw blant neu oedolion bregus penodol) dramor, rhag niwed rhywiol gan y troseddwr. Yn achos gorchymyn a wneir ar gais rhydd gan brif swyddog, yr Asiantaeth Troseddu Cenedlaethol (ATC), yr Heddlu Trafnidiaeth Brydeinig (HTP) neu Heddlu’r Weinyddiaeth Gyfiawnder (HWG), rhaid i’r prif swyddog/ATC/HTP/HWG fedru dangos bod y troseddwr wedi ymddwyn yn y fath modd ers ei euogfarn fel bod angen y gorchymyn.
Y cyfnod lleiaf ar gyfer gorchymyn llawn yw 5 mlynedd. Y terfyn oed isaf yw 10, sef yr oedran cyfrifoldeb troseddol, ond pan mae diffynnydd o dan 18 oed, dylid ond ystyried cais am orchymyn mewn amgylchiadau eithriadol.
(f) Gorchymyn Hysbysu – mae hwn yn gorfodi troseddwyr rhyw sydd wedi'u cael yn euog o droseddau rhywiol cymwys mewn gwlad dramor i gofrestru gyda'r heddlu, er mwyn diogelu'r cyhoedd yn y DU rhag y perygl a gyflwynir ganddynt. Gall yr heddlu yng Nghymru a Lloegr gyhoeddi gorchymyn hysbysu’n uniongyrchol i droseddwyr sydd eisoes yn y DU, neu sy'n bwriadu dod i'r DU, sydd yn gorfod hysbysu o fewn tri diwrnod ar ôl ei dderbyn. Mae gan unigolion hawl i apelio yn erbyn hysbysiad.
(ff) Gorchymyn Perygl Rhywiol (gan gynnwys unrhyw gyfyngiadau ychwanegol ar fynd dramor) – Disodlodd y Gorchymyn Perygl Rhywiol (GPRh) y Gorchymyn Perygl Niwed Rhywiol (GPNRh) a gellir ei wneud mewn perthynas ag unigolyn sydd heb ei euogfarnu ar gyfer trosedd rywiol neu dreisgar (neu unrhyw drosedd arall), ond sy’n cyflwyno perygl o niwed rhywiol. 
Gellir gwneud y GPRh yn y llys ynadon ar gais, gan yr heddlu, ATC, HTP neu HWG pan mae unigolyn wedi cyflawni gweithred o natur rywiol ac mae’r llys yn fodlon bod yr unigolyn yn cyflwyno perygl o niwed i’r cyhoedd yn y DU neu blant neu oedolion agored i niwed dramor.
Gall GPRh wahardd yr unigolyn rhag gwneud unrhyw beth a ddisgrifir ynddo, gan gynnwys mynd dramor, neu osod rhwymedigaethau cadarnhaol arno. Rhaid i unrhyw waharddiad a/neu rwymedigaeth fod yn angenrheidiol i warchod y cyhoedd yn y DU rhag niwed rhywiol, neu yng nghyswllt mynd dramor, gwarchod plant neu oedolion agored i niwed rhag niwed rhywiol. 
Disgwylir i unrhyw unigolyn sy’n destun GPRh hysbysu’r heddlu am ei enw a’i gyfeiriad cartref o fewn tri diwrnod ar ôl i’r gorchymyn gael ei wneud, a hysbysu ynghylch unrhyw newidiadau i’r wybodaeth hon o fewn tri diwrnod.
Mae GPRh yn gallu para am ddwy flynedd o leiaf ond heb unrhyw uchafswm, ac eithrio unrhyw gyfyngiadau ar fynd dramor sy’n gallu, lle mae’n berthnasol, para am bum mlynedd ar y mwyaf (ond gall gael ei adnewyddu). 
Mae’r safon droseddol o brawf yn parhau i fod yn berthnasol. Gall yr unigolyn sy’n destun y gorchymyn apelio yn ei erbyn a gall yr heddlu neu’r unigolyn dan sylw wneud cais i amrywio, adnewyddu neu ollwng y gorchymyn.
Mae torri GPRh yn drosedd a’r uchafswm cosb yw pum mlynedd yn y carchar. Lle mae unigolyn yn torri ei GPRh, bydd yn dod yn destun gofynion hysbysu llawn.  
Mae unigolion sy’n destun GPRh yn cael eu cofnodi ar VISOR, fel Unigolyn Peryglus Posibl (UPP).
(g) Gofynion hysbysu gydol oes a ddiddymir ar gais –. Gall troseddwyr cymwys gyflwyno cais i’r heddlu adolygu eu gofynion hysbysu amhenodol. Bydd yr heddlu’n adolygu’r cais ac yn penderfynu a ddylid diddymu’r gofynion hysbysu. Gwneir y penderfyniad hwn ar lefel Uwch-arolygydd. Bydd pobl sy’n parhau i gyflwyno perygl sylweddol yn aros ar y gofrestr am oes, lle bo angen.
Bydd unigolion ond yn dod yn gymwys i ofyn am adolygiad ar ôl bod yn destun gofynion hysbysu amhenodol am o leiaf 15 mlynedd yn achos oedolion, ac 8 mlynedd yn achos ieuenctid. 

Tudalen leol 

Y Prif Gwnstabl Cynorthwyol Dros Dro, Andrew Edwards, Heddlu Dyfed-Powys 

Liz Bowen, Pennaeth Uned Cyflenwi Gwasanaeth Prawf Dyfed-Powys 

Chris Simpson, Llywodraethwr, CEF Abertawe 
 
Mae’r adroddiad hwn yn nodi blwyddyn arall o lwyddiant a chynnydd sylweddol. 
 
Yn ystod y cyfnod hwn, bu cynnal perthnasau cydweithio cryf ar draws pob asiantaeth yn flaenoriaeth wrth lywio newidiadau o ran arweinwyr, er mwyn sicrhau parhad yn y bartneriaeth. Mae cydweithio amlasiantaeth effeithiol dal yn ganolog i’n llwyddiant, ac yn ein galluogi i ymateb i heriau cymhleth a gyflwynir drwy reoli unigolion perygl uwch, gan ymateb gydag ymagweddau gwybodus cydlynol sy’n defnyddio’r arbenigedd a’r pwerau cyfreithiol y gall bob asiantaeth gynnig yn llawn. 
Cydnabyddwn ar y cyd effaith ddifrifol a pharhaus trosedd ar ddioddefwyr, gan sicrhau bod hyn yn hysbysu arferion ar gyfer rheoli peryglon yn holistig. Ychwanegodd Deddf Dioddefwyr a Charcharorion 2024 y drosedd o ymddygiad gorfodaethol a rheolaethol i’r rhestr o droseddau sy’n gymwys ar gyfer MAPPA. Ychwanegwyd hyn i Adran 327 (4A) Deddf Cyfiawnder Troseddol 2003, sy’n golygu bod unrhyw un sy’n derbyn dedfryd gymwys ar gyfer y drosedd hon yn gymwys yn awtomatig ar gyfer rheolaeth MAPPA o dan Gategori 2, a daeth rym ym mis Chwefror 2025. Mae hyn yn golygu y bydd mwy o droseddwyr cam-drin domestig yn gymwys yn awtomatig i gael eu rheoli o dan drefniadau MAPPA. 
Dyma rai o’r datblygiadau allweddol sydd wedi digwydd yn lleol yn 2024-25:
· Mae’r galw am gynadledda amlasiantaeth ffurfiol Lefel 2 dal yn uchel; mae adolygiad o drefniadau Lefel 1 lleol wedi cefnogi i sicrhau bod gwaith amlasiantaeth effeithiol yn digwydd ar y lefel hon er mwyn hysbysu penderfyniadau o gwmpas dwysáu ymhellach.
· Adolygiad parhaus o adnoddau lleol i sicrhau bod trefniadau MAPPA yn effeithiol ac effeithlon wrth ddatblygu prosesau newydd/adolygu prosesau sy’n bodoli eisoes lle mae angen. 
· Dadansoddiad parhaus o gyfeiriadau, ac achosion a reolir yn MAPPA L2/3 i adnabod tueddiadau carfan.
· Cyflwyno gwybodaeth ar y cyd ag asiantaethau eraill, gan gynnwys cydweithwyr yn y maes iechyd a’r Adran Gwaith a Phensiynau, er mwyn sicrhau y gweithredir dysgu ac ymwybyddiaeth o gwmpas rolau penodol/tasgau y mae angen i asiantaethau arweiniol ymgymryd â nhw wrth reoli achosion MAPPA.
· Parhau i gadeirio cyfarfodydd chwarterol MAPPA L2/3 er mwyn cael cymorth, rhannu arfer gorau, hyrwyddo cysondeb, a nodi unrhyw anghenion hyfforddi. 
· Parhau i gyflenwi hyfforddiant amlasiantaeth drwy gydol y flwyddyn; yn ogystal â chynnal dwy gynhadledd amlasiantaeth ar gyfer partneriaid yn ardal Dyfed-Powys, gan ganolbwyntio ar feysydd allweddol – gan gynnwys pwysigrwydd chwilfrydedd proffesiynol, datblygiadau digidol/technolegol, a gweithgarwch ymgysylltu â dioddefwyr. 
 
Yn anffodus, yn ystod 2024-25, nid oedd modd inni recriwtio Ymgynghorwyr Lleyg MAPPA i Ddyfed-Powys, sy’n chwarae rôl hollbwysig o ran dwyn safbwynt annibynnol i reoli unigolion MAPPA. Rydyn ni’n gobeithio bod mewn sefyllfa yn ystod y flwyddyn i ddod i fedru cadarnhau penodiad Ymgynghorwyr Lleyg MAPPA i’r ardal. 
 
Wrth inni gynllunio ar gyfer y dyfodol, rydyn ni’n parhau’n ystyriol o’r heriau sydd o’n blaenau ac yn ymroddedig tuag at fynd i’r afael â nhw drwy gydweithio, parhau i arwain y ffordd o ran meithrin cymunedau mwy diogel drwy arloesedd, ac ymrwymiad cadarn i ddiogelwch cyhoeddus. 

Cyhoeddir pob adroddiad MAPPA yng Nghymru a Lloegr ar-lein ar:
www.gov.uk

